google/wiki40b huggingface dataset:
Alfred Gusenbauer

Bakgrunn

Alfred Gusenbauer gikk 1966 til 1970 i folkeskole i Ybbs an der Donau og fra 1970 til 1978 gikk han på gymnasium i Wieselburg. Deretter begynte han først å studere rettsvitenskap på Universitetet i Wien men fikk senere interesse for politikkvitenskap og filosofi, hvorfra han i 1987 fikk sin doktorgrad.

Yrke

Gusenbauer var fra 1981 til 1990 ansatt i SPÖ og fra 1990 til 1999 ansatt i arbeidstagerorganisasjonen Kammer für Arbeiter und Angestellte i Niederösterreich. Fra 1999 til slutten av januar 2000 var han formann for SPÖ i Niederösterreich.

Politisk karriere

I 1981 begynte hans politiske løpebane hos SPÖ som sekretær. Fra 1984-90 var han formann for SPÖs ungdomsbevegelse Sozialistischer Jugend og i årene etter bekledte han en rekke tillitsverv innen SPÖ. Siden 2000 var han partiformann for SPÖ og i perioden 2000 – 2007 formann for den sosialistiske gruppe i Nasjonalrådet.
Gusenbauers funksjon som partiformann var allerede fra begynnelsen omstridt. Ved nasjonalrådsvalget i 2002 fikk SPÖ' bare en fremgang på fire mandater mot ÖVPs 27 mandaters fremgang (på bekostning av FPÖ). Ved nasjonalrådsvalget i 2006 ble SPÖ noe overraskende det største parti i Nasjonalrådet med 35,34 % av stemmene. I januar 2007 ble det dannet en stor koalisjonsregjering med ÖVP, som ble kritisert internt i deler av SPÖ som ikke syntes at SPÖs merkesaker var representert tilstrekkelig i regjeringsprogrammet.
Den 16. juni 2008 besluttet SPÖs forretningsutvalg at Werner Faymann skulle overta partiformannsposten eyter Alfred Gusenbauer. Faymann ble offisielt valgt på partiets landsmøte i Linz den 8. august 2008.
Regeringskoalisjonen fikk i stigende omfang problemer med å oppnå enighey i en rekke saker, og blant annet strandet en stor reform av Østerrikes helsessystem på grunn av manglende enighet mellom de to partier. Den 7. juli 2008 meddelte ÖVP at man ikke lenger ønsket å samarbeide med SPÖ i koalidjonsregjeringen, hvorpå Alfred Gusenbauer utskrev valg til Nasjonalrådet den 28. september 2008. Samtidig meddelte Gusenbauer at han ikke lrngere var spisskandidat for SPÖ. Alfred Gusenbauer ble dermed den forbundskansler som så langt hadde regjert i kortest tid i den andre østerrikske republikks tid. Werner Faymann avløste Alfred Gusenbauer som forbundskansler den 2. desember 2008.
Bioresonansterapi

Bioresonansterapi er en form for alternativ behandling, og kalles også for vibrasjonsmedisin. Behandlingen utøves ved hjelp av et apparat som sies å både sende ut og registrere elektromagnetisk stråling og som behandlerne hevder både skal kunne stille diagnose og behandle tilstander. Terapiformen brukes ved flere ulike lidelser som allergi, søvnproblemer, kroniske smertelidelser, utmattelse, stress, hormonplager og psykosomatiske lidelser. Det finnes ingen vitenskapelig dokumentasjon som kan dokumentere at terapiformen har effekt ved disse lidelsene, og virkningsmekanismene som beskrives strider mot grunnleggende biologi.
En variant av bioresonansterapi er apparatet InterX som av terapeuter hevdes effektivt i diagnostikk og behandling av blant annet muskel- og leddsmerter. I en vitenskapelig studie av denne behandlingsmetoden fant man ingen effekt.
Certina

Historie

Certina Kuth Frères SA ble grunnlagt i 1888 da Adolf og Alfred Kurth grunnla sin første urverksfabrikk i Grenchen. Fra starten av var det tre ansatte i fabrikken som var en del av familiehjemme. Certina begynte ikke å produsere hele klokker og tidsmålere, dette var noe som etterhvert ble gjort parallelt med produksjon av verkproduksjon for andre firmaer. I 1938 var det 250 ansatte i firmaet da det feiret sitt femtiårsjubileum. På denne tiden hadde Certina fått et rykte for å være nyskapende.
I 1972 var over 900 mennesker ansatt i firmaet og 600 000 klokker ble produsert av Certina hvert år. Selskapet var rangert først i de fleste store juvelklokkeoversikter og firmaet mottok både "International Diamonds Awards" og "Golden Rose"-prisene. På denne tiden produserte Certina 375 000 klokkekompontenter hver dag og brukte 53 000 edelstener i produksjonen.

Forbindelse med  General Watch Co, Allgemeine Gesellschaft der schweizerischen Uhrenindustrie AG (ASUAG)

I 1971 hadde familien som eide Certina bestemt seg for å gå med i General Watch Co, den da nydannede underavdelingen av ASUAG. Den japanske klokkeindustrien, som utmerket seg med pålitelighet og svært billige produkter, hadde en voldsom fremgang og bidrog til å stanse Certinas ekspansjon. Restruktureringen til firmaet involverte ikke bare en søken etter å slå sine krefter sammen med andre men også til at de la ned sin egen verkproduksjon. Ved slutten av 1970-tallet var Certinas fabrikker flyttet til Biel. Under ny ledelse klarte bedriften å holde noen av sine gamle markdeder, deriblant i Skandinavia. Da SSIH- og ASUAG-selskapene slo seg sammen ble Certina en del av en organisasjon og sammen med Mido og Tissot har selskapet nå etablert seg i Le Locle.

Navnet Certina

I 1906 ble Certina navnet brukt for første gang av fabrikanten. Adolf og Alfred Kurth kalte sine klokker «Grana», kortformen av «Granatus», det lantinske navnet for «Grenchen».
I 1938 adopterte firmaet navnet «Certina», fra latin «certus» som betyr «trygg», «sikker» som sitt eksklusive kjennemerke.
Damallsvenskan 1990

Damallsvenskan 1990 er den tredje sesongen av Damallsvenskan. Serien ble spilt mellom 21. april og 29. september 1990. Malmö FF vant serien tre poeng foran Öxabäck IF. Jitex BK kom på tredjeplass. I sluttspillet forsvarte Malmö serieseieren i finalen den 3. november samme år. 
De to lagene som rykket opp før sesongstart var Sunnanå SK og Wä IF. Etter sesongslutt rykket Mallbackens IF og Strömsbro IF ned.
Machkund-demningen

Machkund-demningen, også kjent som Machkund I, er en demning med et vannkraftverk i Duduma-elva, delstaten Orissa i det østlige India. Installert effekt er 120 MW, fordelt på 3 x 22 MW og 3 x 17 MW. Kraftanlegget ble påbegynt i 1945 og stod ferdig i 1960. Utbygger er Orissa Hydro Power Co.
I samme elv ligger Balimela-demningen (Machkund II).
Enicocephalidae

Utseende

Små til middelsstore (1 – 17 mm), avlange, gule, brune eller svarte teger. Hodet er langt og mer eller mindre sylindrisk med innskjæringer på sidene, oftest med et oppsvulmet område bak fasettøynene. Hodeformen er nokså unik og kan brukes til å kjenne igjen familien. Oppe på hodet er det to punktøyne (ocelli). Antennene og sugesnabelen består av fire ledd, sistenvnet er opfte ganske tykk. Pronotum er bredest med roten, vanligvis delt i tre deler ved tverrfurer. Vingene er, hos langvingede former, nokså ensartede over hele overflaten, med et enkelt årenett. Kortvingede og vingeløse former er ikke uvanlig. Frambeina er kraftige og dannet som gripeorganer. Føttene består av ett eller to ledd.
Noen arter i slekten Oncyclocotis er neoteniske, det vil si at de aldri utvikler et "voksent" utseende men blir kjønnsmodne mens de ennå ser ut som nymfer.

Levevis

Lite er kjent om biologien til disse tegene, men de er rovdyr som særlig jakter på små, tynnhudete leddyr, for eksempel spretthaler og dvergfotinger. De kan finnes på bakken, mellom løvstrø, under steiner, i råtten ved eller under løs bark. Noen arter svermer i skumringen. Svermene kan bli ganske store og bestå enten av bare ett kjønn eller av begge. De har dermed blitt forvekslet med mygg. Arten Phthirocoris subantarcticus lever i reirene til albatrosser og petreller på Crozetøyene og er dermed av de tegene som går lengst mot sør.

Utbredelse

Familien er utbredt i alle verdensdeler, men de fleste artene lever i tropiske og subtropiske områder. Den eneste arten som er kjent fra Europa er Henschiella pellucida som bare er funnet i Bosnia-Hercegovina.
Irish Home Rule movement

Irish Home Rule movement var en politisk bevegelse som kjempet for selvstyre for Irland innenfor det forente kongerike Storbritannia og Irland. Bevegelsen var den dominerende bevegelsen av irsk nasjonalisme fra 1870 til slutten av første verdenskrig.
Isaac Butt grunnla Home Government Association i 1870. Denne ble etterfulgt av Home Rule League i 1873 og Irish Parliamentary Party i 1882. Disse organisasjoner kjempet for selvstyre i det britiske House og Commons. Under ledelsen til Charles Stewart Parnell, var bevegelsen nær ved å lykkes da den liberale regjeringen under William Ewart Gladstone introduserte First Home Rule Bill i 1886, men denne lovgivningen ble nedskjempet etter en splittelse i det liberale partiet.
Etter Parnell’s død introduserte Gladstone Second Home Rule Bill i 1893. Den ble vedtatt av underhuset, men ble nedstemt av overhuset. Etter fjerningen av overhusets veto i 1910 ble Third Home Rule Bill introdusert i 1912, noe som igjen førte til Home Rule Crisis. Ved utbruddet av første verdenskrig ble den igjen vedtatt, men ble utsatt til etter krigen.
Etter påskeopprøret i 1916 skiftet den almene støtten til bevegelsen til det mer radikale partiet Sinn Féin. Under det irske valget i 1918 led det irske parlamentspartiet et knusende nederlag, og bare noen få parlamentsmedlemmer ble igjen. Dette var igjen den effektive døden til  Irish Home Rule movement.
Det nyvalgte Sinn Féin var ikke interessert i selvstyre innenfor rammeverket av Storbritannia. De satte opp sitt eget parlament, Dáil Éireann, og erklærte Irland som en uavhengig republikk. Stobritannia vedtok en fjerde Home Rule Bill, som ble til Government of Ireland Act 1920, og som hadde som mål å skape separate parlamenter for Nord-Irland og resten av Irland.
Tukanfamilien

Biologi

Tukaner er trelevende fugler som lever i tropisk skog, fra den nordlige sentrale Mexico og sørover gjennom Mellom-Amerika til det vestlige og østlige Argentina i Sør-Amerika, for det meste i lavlandet. Mest tallrike er artene i Amazonasregnskogen, men noen arter (Andigena) lever også i områder med subtropisk- og temperert fjellskog, helt opp mot tregrensen i det nordlige Andes. Også arter i  slekten Aulacorhynchus lever hovedsakelig i fjellskoger, men ikke i like store høyder som Andigena. De finnes dessuten i lavlandet, i det nordre sentrale Mellom-Amerika og i Peru. Tocotucan (Ramphastos toco) er imidlertid den eneste arten som favoriserer åpne habitat med lapper av skog, savanneskog og utkantskog langs elvebredder.
Tukanene er mellomstore til store fugler, som i størrelse varierer fra skrifttukan (Pteroglossus inscriptus) på cirka 95–140 g og  33–40 cm i lengde, til tocotukanen (Ramphastes toco) som veier omkring 500–860 g og måler 55–61 cm. Kroppen er kort og tjukk. Stjerten er avrunda, og varierer i lengde fra halve lengda til hele lengda av kroppen. Nakken er kort og tjukk.
Tukanene har et karakteristisk og meget stort og fargerikt sagtannet nebb, som hos noen store arter kan utgjøre mer enn halve kroppslengden. Sagtennene er framoverlente. Nebbet i seg selv er imidlertid ganske så lett, fordi den ytre strukturen av hornstoff er forsterke av benfibre innvendig. Tunga er lang og smal.
Artene mangler kjønnsdimorfisme i fjærdrakten. Fuglene har korte, men sterke føtter. Tærne er ordnet i par med den første og fjerde tåa pekende bakover.
Tukaner er frugivore standfugler, og fruktbærende trær er av vital betydning for artene. Artene er imidlertid også opportunistiske altetere, som sper på den ellers så proteinfattige kosten med ulike insekter og små øgler og lignende proteinrik kost. De lever som oftest i par eller i små flokker. Artene er trelevende og hekker i hule trær, der hunnen typisk legger 2–4 egg. De nyklekkede ungene er fullstendig nakne.
Torynorrhina pilifera

Utseende

En middelsstor (29-32 millimeter), nokså bred, blank, oransje til kobberfarget gullbasse. "Snuten" er avrundet uten horn eller tenner. 
Beina er mørke.

Utbredelse

Arten lever på Taiwan.
Brachycistidinae

Utseende

Stort sett små, slanke, rødlige vepser. Det er stor forskjell mellom kjønnene: hannene er større, har velutviklede vinger og lange antenner. Hunnene er mindre, vingeløse og maurlignende, med korte antenner.

Levevis

Inntil nylig var nesten ingenting kjent med sikkerhet om biologien til disse vepsene. Nylig  har det blitt observert at en av artene høyst sannsynlig snylter på larvene til en skyggebille (Tenebrionidae). Hannene flyr om natten og kommer gjerne til lys.

Utbredelse

Gruppen finnes bare i Amerika.
Langfjordtunnelen

Trafikkgrunnlag

Trafikkgrunnlaget er på omtrent 1 000 kjøretøy i døgnet (tall fra 2007). Det forventes en vekst på 200 kjøretøy når tunnelen står ferdig. Dette er regnet som godt og gjør prosjektet gjennomførbart.

Kostnadsberegning

Totalsum er anslått til omtrent 900 millioner kroner. Finansieringen vil bli med bompenger. Innkrevingstid kan bli 20 år. 
Prisen for en bruløsning er anslått til 2,3 milliarder kroner.

Flere alternativ

Prosjektet er under konsekvensutredning og det er derfor ikke avgjort hvor tunnelpåhuggene vil komme. Det er ikke bestemt hvorvidt tunnelen skal ha krabbefelter. Men det kan være aktuelt med krabbefelter på deler av strekningen.
De opprinnelige planene var en omtrent åtte kilometer lang tunnel. Den ville ha fått innslag ved Åfarnes og Nesjestranda. Dette hadde medført dobbelt tunnelløp med krabbefelt, fordi tunnelen hadde blitt bratt. 
De nyeste planene er en tunnel uten krabbefelt. For å nå dypt nok måtte lengden økes til over 10 kilometer. De nye tunnelinnslagene er tenkt på Sandnes på Holmemstranda i Rauma og på Vågsetra på Skålahalvøya i Molde. Dette kan gi en forholdsvis rett tunnel som forkorter kjøredistansen med én kilometer.
Ressons-le-Long

Befolkningsutvikling

Antall innbyggere i kommunen Ressons-le-Long
Referanse: INSEE
NM i bandy 1917

Det femte norgesmesterskapet i bandy ble arrangert vinteren 1917. Det deltok tre klubber. Ready vant turneringen etter finaleseier 21-7 over Frigg.
Ekenessundet

Ekenessundet er et smalt sund i Oslofjorden mellom Nøtterøy og Føynland i Færder kommune. Foynlandsbrua og Øhre bru, som 
begge binder sammen de to øyene, går over Ekenessundet. Sundet har navn etter området Ekenes på Nøtterøy. I nord går sundet over i Træla, mens det i sørøst har navnet Nesbryggsundet.
Dus og Des

Dus

Dus, eller «å være dus», betyr at man bruker det uformelle personlige pronomenet du (og tilhørende former deg, din) til hverandre i stedet for høflig personlig pronomen De (og tilhørende Dem, Deres), som også kalles å være «Des» (uttales [di:s]). I mange land er det vanlig at man bare er dus med barn, egen familie og nære venner, og slik var det tradisjonelt også i Skandinavia. Personer man var dus med var de eneste man kunne tiltale med fornavn. 

Det å være dus og Des hadde dermed viktige sosiale betydninger, som tegn på at man hadde særlige nære og vennskapelige forhold. Å bruke dus-form til feil person ble regnet som uhøflig og ville vanligvis oppfattes fornærmende av den man snakket til.

Des

Des (uttales dis), eller «å være Des», betyr at man bruker det formelle personlige pronomenet som på skriftlig bokmål er De (tredje person flertall og tilhørende former Dem, Deres; på nynorsk brukes andre person flertall: De, Dykk og Dykkar eller Dokker og Dokkar) til hverandre i stedet for  personlig pronomen du (og tilhørende deg og din). I talespråket er det derimot mange forskjellige varianter av høflig tiltaleform med grunnlag i de norrøne pronomena, eksempelvis I og Ør i deler av Nord-Norge. Man var Des med alle voksne man ikke er i familie med (også selv om man kjenner dem), såfremt man ikke er en nær personlig venn med vedkommende. Før i tiden var det, særlig i høyere samfunnslag, vanlig at eldre familiemedlemmer var dus med barn og barnebarn, men Des med barna og barnebarnas ektefeller siden man ofte ikke hadde det samme nære forholdet til disse. Likeledes var det vanlig å være dus med sine foreldre, men Des med svigerforeldre.  
Personer man var Des med måtte tiltales med etternavn, helst med herr, fru, frøken eller yrkestittel foran.
I Skandinavia har bruken av høflighetsformene blitt mindre vanlige de siste tiårene, og er i dag for det meste begrenset til svært formell brevkorrespondanse (som korrespondanse med myndighetene eller forretningskorrespondanse) og enkelte andre formelle sammenhenger (f.eks. rettsvesenet). I danske medier som fjernsyn og aviser, er det fortsatt standard å være Des med mottakerne, selv om praksisen også her er på vikende front. På andre språk som nederlandsk, fransk, spansk og tysk, er høflighetsformene alminnelige, og bidrar til å opprettholde en avstand til folk man ikke ønsker umiddelbar nær omgang med. De fleste europeiske språk skjelner aktivt mellom dus og Des; et merkbart unntak er engelsk, hvor dus og Dis-form ikke eksisterer - utbragt bruk av titler kompenserer i stedet for dette.

Kongelig tiltale

Hva kongefamilien angår brukes vanligvis hverken pronomenet du eller De. Enten tiltales den kongelige som Deres/dokkar majestet (til regenten), Deres høyhet/Høgvørde Kronprins etc. (til øvrige kongelige) eller ved at tittelen brukes istedenfor pronomenet. Dette ses ofte i intervjuer der spørsmål som «Hva synes kongen om X?» stilles.
Rohtas (distrikt)

Demografi

Ved folketellingen i 2011 var det 2 962 593 innbyggere i distriktet, mot 2 450 748 i 2001. Den urbane befolkningen utgjør 14,43 % av befolkningen.
Barn i alderen 0 til 6 år utgjorde 16,64 % i 2011 mot 19,76 % i 2001. Antallet jenter i den alderen per tusen gutter er 925 i 2011 mot 951 i 2001.
Vardeneset Ballklubb

Historikk

Klubben er opprinnelig stiftet 21. november 1975 som den første gruppen i Vardeneset Idrettsforening. Fotballgruppen skilte seg ut som egen klubb under nåværende navn den 22. november 1990, som i dag er den offisielle stiftelsesdatoen. 
I 1995 begynte tok klubben i bruk klubbhuset og i 2008 ble to nye krøllgressbaner I Tasta Idrettspark ferdigstilt av Stavanger kommune.

Drakter

Fra starten i 1975 spilte alle lag med blå drakt. Egentlig skulle de vært røde, men da drakt-leverandøren ikke kunne levere røde drakter, ble det blått. Midt på 80-tallet skiftet klubben gradvis over til røde drakter. I 1997 kom de nåværende rød/hvite stripete draktene.

Logo

I flere år brukte VBK en logo og emblem som var nesten identisk med VIF, bare navn og forkortelse var forskjellig. I 1997 hadde klubben en konkurranse som endte opp med ny logo.
San Niccolò Oltrarno

San Niccolò Oltrarno er en kirkebygning i Firenze.
P2 Romanprisen

DR Romanprisen – fram til 2004 kalt Radioens Romanpris og i 2005-2007 kalt P2 Romanprisen – er en dansk litteraturpris, som deles ut av radioprogrammet P2 Plus Bog, det tidligere programmet Alfabet, på DR's P2. I 2008 skjedde utdelingen i samarbeide med DR2. Prisen ble delt ut første gang i 1999.
Nomineringen foretas av P2 Plus Bog-redaksjonen, mens vinneren kåres av en utvalgt lytterjury. Juryens votering sendes i radioen. Med prisen følger 25 000 danske kroner.
I 2005 ble det innledet et samarbeide med Biblioteksstyrelsen ved dannelsen av 54 romanleseklubber på biblioteker Danmark over. Klubbene diskuterer de nominerte romaner gjennom året. Diskusjonene fra utvalgte biblioteker ble sendt i radioen.

Mottakere og nominerte

Fram til 2007 ble årstallet benyttet for utdelingen, dvs. at P2 Romanprisen 2007 ble utdelt våren 2007, mens utdelingen av DR Romanprisen 2007, som fant sted våren 2008, benyttet årstallet for romanenes utgivelse.
Utdanning i Zimbabwe

Utdanningssystemet i Zimbabwe kontrolleres av det zimbabwiske utdanningsdepartmentet. Takket være et relativt godt utbygd system er andelen lese- og skrivekyndige i landet på 90,7 %, som er blant de høyeste andelene i Afrika. Siden 1995 har dog andelen gått forsiktig ned, en trend Zimbabwe deler med flere andre afrikanske land.
Flertallet av de mer velstående i landet sender barna sine til uavhengige skoler, i motsetning til de fattigere delene av den svarte befolkningen som vanligvis sender barna sine til offentlige skoler. Utdanningen i Zimbabwe ble gjort gratis i 1980, men det er høye utgifter knyttet til skolegangen. Det zimbawiske utdanningsdepartementet har ansvaret for å vedlikeholde og drive de offentlige skolene, men de uavhengige skolene reguleres av regjeringen.

Nivåer

Det zimbabwiske utdanningssytemet består av syv år med grunnskole og seks år med videregående skole. Etter dette kan man velge å studere videre ved universitet i Zimbabwe eller i utlandet. Skoleåret går fra januar til desember og er delt opp i tre semestre, hvert separert med én måneds ferie. Totalt består et skoleår av 40 skoleuker. Eksamen avholdes i tredje semester i november, men fag på O- og A-nivå tilbys også i juni.
Broen i Vigelandsanlegget

Barneplassen

På sørsida av brua, ved den søndre dammen, ligger den sirkelformede Barneplassen med ni små barnefigurer i bronse, hvorav den midterste viser et ufødt barn. «Fosteret» ble stjålet i 1978.

Kort om Vigelandsanlegget

Vigelandsanlegget omfatter 320 mål i Frognerparken og inneholder tilsammen 214 skulpturer i bronse og granitt, tretten smijernsporter og to bronsedører, med i alt nærmere 600 figurer. Parken er 850 meter lang, og skulpturene er gruppert i fem større enheter: «Hovedportalen», «Broen» med «Barneplassen», «Fontenen», «Monolittplatået»  og «Livshjulet». Anlegget stod først ferdig rundt 1950.
Kausjonist

En kausjonist er en person som har stilt kausjon for tredjemanns gjeld. Det kan være en eller flere kausjonister for samme krav. Hoveddebitor (den som i det underliggende forhold er ansvarlig for gjelden) og kausjonisten(e) vil være solidarisk ansvarlige i forhold til kreditor. Långiver vil vanligvis være en bank, men kan også i enkelte tilfeller være andre institusjoner. Den som stiller som kausjonist er dermed en ekstra garanti for banken for at lånet tilbakebetales. Dersom kausjonisten må oppfylle kreditors fordring vil han ha krav på tilbakebetaling (regress) fra hoveddebitor. Selv om man er en ekstra garanti for banken som kausjonist, har man likevel en rekke krav som skal oppfylles fra långiver sin side. Kausjonsavtalen redegjør for opplysningsplikt for den som stiller som kausjonist for et lån i realverdier (realkausjonist). Långiver har også frarådningsplikt i enkelte tilfeller. Kausjonisten skal bli skriftlig frarådet fra å stille som kausjonist dersom vedkommende ikke har økonomi til å påta seg kausjonsansvaret, eller andre forhold tilsier at dette skal unnlates. Dersom hoveddebitor misligholder gjelden sin, kan banken ikke rette kravet mot kausjonisten før banken har gått til rettslige skritt mot hoveddebitor for å sikre seg tvangsgrunnlag for kravet. Først når banken har oppnådd tvangsgrunnlag i form av utlegg eller annet, kan banken rette kravet mot kausjonisten. Har banken sikkerhet for låneforpliktelsen med pant i bolig eller annen pantgjenstand, kan ikke banken rette krav mot kausjonisten før tre måneder etter at banken har begjært tvangsdekning i pantgjenstanden. Åpnes det gjeldsforhandling hos hoveddebitor, må banken la gjeldsforhandlingsperioden løpe ut før det kan rette krav mot kausjonist.
Hampshire

Historie

Hampshire har tidligere blitt kalt Southamptonshire, blant annet på kart fra viktoriansk tid. Navnet ble offisielt endret til Hampshire 1. april 1959. 
Isle of Wight ble tidligere, i seremonielle sammenhenger, regnet som en del av Hampshire, men har vært et eget administrativt grevskap siden 1890 og eget seremonielt grevskap siden 1974. Det eneste formelle administrative bånd mellom de to grevskapene er den felles politistyrken.
Under reorganiseringen av grevskapene i 1974 ble Bournemouth og Christchurch overført til Dorset.
JKL Group

JKL Group er et nordisk kommunikasjonsbyrå som rådgir innen strategisk kommunikasjon. Selskapet har hovedkontor i Stockholm, og hadde tidligere kontor i Oslo. I dag representeres JKL Group i Norge av MSLGROUP. Både MSLGROUP og JKL Group er eid av franske Publicis Groupe. Kundene er foretak og organisasjoner som ønsker rådgivning om mediehåndtering.
Tidligere har blant andre Julie Brodtkorb, Cecilie Ditlev-Simonsen og Per Høiby ledet Oslo-kontoret.
JKL ble stiftet i 1985 og har omkring 100 medarbeidere.